Адыгэхэм я псэукIэм теухуа теплъэгъуэхэр футбол зэхьэзэхуэхэмкIэ репортажхэм хагъэхьащ
Конфедерацэхэм я кубокыр къэхьыным теухуауэ ди къэралым иджыблагъэ щекIуэкIа зэхьэзэхуэм Бразилием щыщу къэкIуа журналистхэм щагъэхьэзыра репортажхэм ящыщ зыр зэрыщыту теухуауэ щытащ Сочэ щIыналъэм ижь-ижьыж лъандэрэ щыпсэуа адыгэ лъэпкъым.
Бысымхэмрэ Бразилием къикIа журналистхэмрэ.
Бразилием и мызакъуэу, дуней псом щынэхъ ин дыдэхэм ящыщ телеканалым и лIыкIуэхэр абы щыгъуэ щыIащ Лазаревскэм дэт этнографие музеймрэ жылагъуэ парламентым и IуэхущIапIэмрэ. Апхуэдэу абыхэм къагъэсэбэпащ «Шапсыгъ» газетым тета тхыгъэхэр. Репортажым хиубыдащ щэнхабзэмкIэ Лазаревскэ районым и унэм и адыгэ къэфакIуэ гупым ягъэлъэгъуа номерыр.
ДакъикъиплIкIэ эфирым щагъэлъэгъуа репортажым Бразилием и цIыхухэм гулъытэшхуэ хуащIащ. А репортажым интернетымкIэ уеплъыфынущ.
Ныбэ Анзор.
